Document ID: 32005D0037

Reference:
19/ 07
BG
Официален вестник на Европейския съюз
139
32005D0037
L 019/73
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 29 октомври 2004 година
за изграждането на Европейски технически и научен център (ЕТНЦ) и за осигуряване координирането на техническите действия за защита на монетите в еуро срещу фалшифициране
(2005/37/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност, и по-специално член 211 от него,
като взе предвид Решение 2003/861/ЕО на Съвета от 8 декември 2003 г. относно анализа и сътрудничеството в областта на фалшифицирането на монетите в еуро (1), Решение 2003/862/EО на Съвета от 8 декември 2003 г. за разширяване действието на Решение 2003/861/ЕО относно анализа и сътрудничеството в областта на фалшивите монети в еуро и върху държавите-членки, които не са приели еурото за единна валута (2),
като има предвид, че:
(1)
Регламент (ЕО) № 1338/2001 на Съвета от 28 юни 2001 г. за определяне на мерките, необходими за защита на еурото срещу фалшифициране (3), и по-специално член 5 от него предвижда анализът и класификацията на фалшивите монети да се извършват от Националния център за анализ на монетите (НЦАМ) на всяка държава-членка и от Европейския технически и научен център (ЕТНЦ). Регламент (ЕО) № 1339/2001 на Съвета (4) разширява прилагането на членове 1 — 11 от Регламент (ЕО) № 1338/2001 и за държавите-членки, които не са приели еурото за единна валута.
(2)
От октомври 2001 г. ЕТНЦ временно упражнява дейността си в Парижкия монетен двор, като се ползва от административното съдействие и сътрудничество на Комисията в съответствие с размяната на писма между председателя на Съвета и френския министър на финансите от 28 февруари и от 9 юни 2000 г.
(3)
ЕТНЦ допринася за изпълнението на целите на програма „Перикъл“ в съответствие с Решение 2001/923/ЕО на Съвета от 17 декември 2001 г. за приемане на програма на действие в областта на обмена, сътрудничеството и обучението, за защита на еурото от фалшифициране (5) и Решение 2001/924/ЕО на Съвета от 17 декември 2001 г. за разширяване действието на решението за изготвяне на програма за действие в областта на обмена, сътрудничеството и обучението за защита на еурото от фалшифициране (програма „Перикъл“) и върху държавите-членки, които не са приели еурото за единна валута (6).
(4)
Член 1 от Решение 2003/861/ЕО предвижда Комисията да изгради ЕТНЦ и да следи за правилното му функциониране, както и за координацията на действията, провеждани от компетентните технически органи за защита на еурото от фалшифициране. Член 1 от Решение 2003/862/ЕО разпорежда действието на Решение 2003/861/ЕО да се разшири и върху държавите-членки, които не са приели еурото за единна валута.
(5)
Френските органи се ангажираха чрез писмото на френския министър на финансите от 6 септември 2004 г. да поддържат сегашното разпределение за поемане на разходите между Парижкия монетен двор и Комисията. Размяната на писма между члена на Комисията, отговарящ за борбата с измамите, и френския министър на финансите относно постоянното установяване на ЕТНЦ за анализ и класификация на фалшивите монети в еуро, ще поднови принципите за организация на ЕТНЦ, изтъкнати във връзка с упражняването на временни начала на дейността на ЕТНЦ във Френския монетен двор на основание размяна на писма между председателството на Съвета и френския министър на финансите от 28 февруари и от 9 юни 2000 г.
(6)
Важно е наред с това да се следи редовната информация, подавана от Икономическия и финансов комитет (ИФК), Европейската централна банка, Европол, както и от компетентните национални органи за дейността на ЕТНЦ и положението с фалшифицирането на монети в еуро.
(7)
Следователно ЕТНЦ следва да се установи в Комисията в Брюксел, прикрепен към Европейската служба за борба с измамите (OLAF).
(8)
Координирането от Комисията на действията, провеждани от всички компетентни технически органи по защитата на монетите в еуро от фалшифициране, включва методите за анализ на фалшивите монети в еуро, проучването на новите случаи на фалшиви монети и оценката на последствията, взаимното информиране за дейностите на НЦАМ и ЕТНЦ, външни съобщения в областта на фалшивите монети, откриването на фалшиви монети с апаратура за обработка на монети, както и проучването на всички технически проблеми в областта на фалшивите монети.
(9)
Тази координация изисква продължаването, в рамките на консултативния комитет за координация в областта на борбата с измамите (7), на работата на експертната група по фалшифициране на монети, съставена от отговорниците от НЦАМ и ЕТНЦ, председателствана и управлявана от Комисията, като се осигурява редовна информация от ИФЦ.
(10)
За да се даде ход на Решения 2003/861/ЕО и 2003/862/ЕО,
РЕШИ:
Член 1
Европейският технически и научен център (ЕТНЦ) се установява в рамките на Комисията в Брюксел, прикрепен към OLAF.
Член 2
ЕТНЦ анализира и класифицира всеки нов тип фалшива монета съгласно условията на член 5 от Регламент (ЕО) № 1338/2001. Той въздейства за реализирането на целите на програмата за действие на Общността „Перикъл“ в съответствие с член 4 от Решение 2001/923/ЕО. Той подпомага Националните центрове за анализ на монети (НЦАМ), както и полицейските органи и сътрудничи на съответните инстанции за анализ на фалшиви монети в еуро и засилване на защитата.
Член 3
Принципите на организация на ЕТНЦ са следните:
—
за целите на анализа на монетите Комисията е в правото си да вземе решение за членовете на своя персонал при Парижкия монетен двор с цел използване на оборудването му;
—
за да изпълни мисията си, ЕТНЦ използва персонал и оборудване на френския национален център за анализ на монети, както и лабораторията на Парижкия монетен двор, разположена в Песак. Френските власти предоставят приоритетно на разположение на ЕТНЦ персонал и оборудване;
—
съгласно прилаганото законодателство във финансовата сфера частта от разходите, свързана със задачите на ЕТНЦ, е за сметка на общия бюджет на Европейските общности. Предвид това, че Франция предоставя персонал, офиси и оборудване, както е упоменато по-горе, и отговаря за тяхната поддръжка, бюджетът на Общността покрива възнаграждението на служителите на Комисията, разходите за пътни и дребните текущи разходи.
OLAF отговаря за определянето, заедно с Парижкия монетен двор, на административния правилник на ЕНТЦ.
Член 4
Комисията координира действията, които изискват защитата на монетите в еуро срещу фалшифициране, чрез периодични съвещания на експерти по въпросите на подправените монети.
Икономическият и финансов комитет, Централната европейска банка, Европол, както и националните компетентни органи редовно биват информирани за дейността на ЕТНЦ и за състоянието в сферата на фалшифицирането на монети.
Съставено в Брюксел на 29 октомври 2004 година.
За Комисията
Michaele SCHREYER
Член на Комисията
(1)  ОВ L 325, 12.12.2003 г., стр. 44.
(2)  ОВ L 325, 12.12.2003 г., стр. 45.
(3)  ОВ L 181, 4.7.2001 г., стр. 6.
(4)  ОВ L 181, 4.7.2001 г., стр. 11.
(5)  ОВ L 339, 21.12.2001 г., стр. 50.
(6)  ОВ L 339, 21.12.2001 г., стр. 55.
(7)  Решение 94/140/ЕО на Комисията (ОВ L 61, 4.3.1994 г., стр. 27).

Summary:
Защита на еврото срещу фалшифициране — Европейски технически и научен център
Защита на еврото срещу фалшифициране — Европейски технически и научен център
 
РЕЗЮМЕ НА:
Решение 2005/37/ЕО за изграждането на Европейски технически и научен център (ЕТНЦ) и координирането на действията за защита на монетите в евро срещу фалшифициране
КАКВА Е ЦЕЛТА НА РЕШЕНИЕТО?
С Решение 2005/37/ЕО се създава Европейският технически и научен център (ЕТНЦ) в рамките на Европейската комисия в Брюксел. Първоначално прикрепен към Европейската служба за борба с измамите, чрез изменението с Решение (ЕС) 2017/1507 ЕТНЦ се установява в рамките на Генерална дирекция „Икономически и финансови въпроси“ на Комисията — DG ECFIN (вж. резюме). Ролята на ЕТНЦ е да защитава монетите в евро срещу фалшифициране. За тази цел той анализира и класифицира фалшивите монети в евро и подпомага националните органи на държавите членки на Европейския съюз (ЕС).
ОСНОВНИ АСПЕКТИ
Задачи на центъра
ЕТНЦ:анализира и класифицира всеки нов тип фалшива монета в евро съгласно Регламент (ЕО) № 1338/2001за защита на еврото срещу фалшифициране (вж. резюме); допринася за реализирането на целите на програмата „Перикъл“; изпълнява определени задачи съгласно Регламент (ЕС) № 1210/2010, с който се определят правилата за проверка на автентичността на монетите в евро (виж резюме), и (ЕО) № 2182/2004, който се отнася за медали и отличителни знаци, подобни на монети в евро (вж. резюме); подпомага националните центрове за анализ на монети и правоприлагащите органи при техните задачи и работи съвместно със съответните органи при анализирането на фалшиви монети в евро и засилването на защитата на еврото.За техническия и научния анализ на фалшивите монети в евро ЕТНЦ може използва персонала и съоръженията, предоставени на разположение от Парижкия монетен двор, по-специално неговата лаборатория.
Дейности за координиране и информиранеКомисията координира действията на компетентните технически органи за защита на монетите в евро, по-специално чрез редовни срещи на Експертната група по фалшифицирането на монети. Тази група, председателствана от Комисията, дава възможност да се съберат на едно място различните видове опит и експертни знания на държавите членки във връзка с фалшифицирането на монетите в евро и да се координират техническите действия, необходими за защитата на еврото.Икономическият и финансов комитет, Европейската централна банка, Агенцията на Европейския съюз за сътрудничество в областта на правоприлагането и компетентните национални органи редовно биват информирани за дейностите на центъра и положението с фалшифицирането на монети.
Установяване на истинността на евромонетитеС Регламент (ЕС) № 1210/2010 се въвеждат общи правила и процедури в рамките на еврозоната за проверка на истинността на евромонетите в обръщение (процес на удостоверяване) и за обработката и възстановяването на стойността на тези, които са негодни за обръщение. В него се посочва, че ЕТНЦ е отговорен, наред с други неща, за следното:техническите спецификации за изпитванията на машините за обработка на монети, използвани за проверка на истинността на евромонетите;практиките на обучение за служителите, натоварени с проверката на евромонетите;срока на валидност на протоколите от изпитванията;информацията в списъка, публикуван на уебсайта на Комисията, с машините за обработка на монети, които успешно са преминали изпитване за откриване на фалшификати;насоките за ежегодния контрол на място на капацитета на лицата, работещи с пари в брой, да установяват истинността на евромонетите;правила за отстраняване на несъответствията с регламента при машините за обработване на монети. В Решения 2003/861/ЕО и 2003/862/ЕО се предвижда създаването от Комисията на ЕТНЦ и дейността му съответно в държавите членки, членуващи и нечленуващи в еврозоната.
ОТКОГА СЕ ПРИЛАГА РЕШЕНИЕТО?
Решение 2005/37/ЕО се прилага от 10 февруари 2005 г. Решение (ЕС) № 2017/1507 за изменение се прилага от 18 септември 2017 г.
ОБЩА ИНФОРМАЦИЯ
За допълнителна информация вж.:Европейски технически и научен център (ЕТНЦ) (Европейска комисия).
ОСНОВЕН ДОКУМЕНТ
Решение 2005/37/EО на Комисията от 29 октомври 2004 година за изграждането на Европейски технически и научен център (ЕТНЦ) и за осигуряване координирането на техническите действия за защита на монетите в еуро срещу фалшифициране (OВ L 19, 21.1.2005 г., стр. 73—-74)
Последващите изменения на Решение 2005/37/EО са инкорпорирани в първоначалния текст. Тази консолидирана версия е само за документална справка.
СВЪРЗАНИ ДОКУМЕНТИ
Решение на Комисията от 19 октомври 2015 година за създаването на Експертна група по проблемите на фалшифицирането на монети във връзка с политиката на Комисията и нормативната уредба относно защитата на монетите в евро срещу фалшифициране (ОВ L 347, 20.10.2015 г., стр. 4—-6)
Регламент (ЕС) № 1210/2010 на Европейския парламент и на Съвета от 15 декември 2010 година относно установяване на истинността на евро монетите и обработката на негодни за употреба евро монети (ОВ L 339, 22.12.2010 г., стр. 1—5)
Регламент (ЕО) № 2182/2004 на Съвета от 6 декември 2004 година относно медалите и символите, подобни на евромонети (ОВ L 373, 21.12.2004 г., стр. 1—6)
Вж. консолидираната версия.
Решение 2003/861/EО на Съвета от 8 декември 2003 година за анализа и сътрудничеството относно фалшивите монети в еуро (ОВ L 325, 12.12.2003 г., стр. 44)
Решение 2003/862/ЕО на Съвета от 8 декември 2003 година за разширяване действието на Решение 2003/861/ЕО относно анализа и сътрудничеството относно фалшивите монети в еуро върху държавите-членки, които не са приели еурото за своя единна валута (ОВ L 325, 12.12.2003 г., стр. 45)
Регламент (EО) № 1338/2001 на Съвета от 28 юни 2001 година за установяване на мерки, необходими за защита на еврото срещу фалшифициране (ОВ L 181, 4.7.2001 г., стр. 6—10)
Вж. консолидираната версия.
последно актуализация 28.09.2021